Mette Frederiksen (S), 2023-11-07:
Det har jeg for ganske nylig, og der var han ved godt helbred.
Jeg har lige besøgt Ebert for kort tid siden på plejehjemmet, så den dialog er fortsat.
Det var nok ikke det svar, man håbede på fra hr. Morten Messerschmidts side, men det er ikke så lang tid siden, at jeg besøgte Ebert på plejehjemmet – og i øvrigt de medarbejdere, der er omkring Ebert.
Jeg er meget, meget glad for, at vi lever op til det, vi sagde før valget, hvad angår et lønløft i den offentlige sektor, hvor vi fra regeringens side har sagt, at det bl.a. gælder på social- og sundhedsområdet.
Jeg er også glad for, at vi nu har lagt en 2030-plan frem, der giver muligheden for at leve op til det demografiske træk, hvilket er vigtigt for alle ældre, men også for yderligere velfærdsinvesteringer.
Så er der en skattereform, der er lagt frem, som handler om folk, der er i arbejde.
Han har arbejdet i ganske, ganske mange år.
Til gengæld for det vil regeringen om kort tid foreslå at hæve ældrechecken, og det er jo, fordi vi også er optaget af, at landets pensionister har en ordentlig økonomi – en bedre økonomi.
Så er jeg glad for, at inflationen bliver nævnt, og med det håber jeg så også, at der har været opbakning til den førte politik.
Det, at vi nu har fået inflationen så langt ned, er jo en af de vigtigste konkrete håndsrækninger, også til landets folkepensionister.
For hvis der var nogen, der blev ramt af den høje inflation, så var det især de folkepensionister, der måske kun har en folkepension eller en lille ATP.
Man kunne jo starte med at tale respektfuldt om alle ældre.
Jeg kender ikke til noget partitilhørsforhold, men jeg synes, man skal tale ordentligt om vores ældre, og det vil jeg også opfordre Dansk Folkepartis formand til at gøre.
Jeg synes, det var en mærkelig måde at tale om en navngiven person, der sidder på et plejehjem i Danmark, på.
Jeg har respekt for alle vores ældre.
Jeg er ikke enig i den måde, det fremstilles på her i forhold til dem, der går på arbejde på ældreområdet, for jeg tror, at kombinationen af, at vi nu hæver beskæftigelsesfradraget og gør noget målrettet i forhold til enlige forsørgere vil være en håndsrækning.
Jeg kender en del social- og sundhedsassistenter – både assistenter og hjælpere.
Der er nogle, der er i parforhold og i ægteskab, men jeg kender også en del, der er enlige.
Så når vi vælger at gøre noget målrettet positivt i forhold til enlige forsørgere, kombineret med at vi også laver et lønløft i den offentlige sektor, som jeg ikke kender udfaldet af endnu, men hvor vi fra regeringens side har sagt, at det bl.a. er på ældreområdet, vi ønsker at pengene skal prioriteres, så vil det da være en direkte håndsrækning til nogle af dem, vil jeg gerne sige for mit vedkommende, der har det vigtigste arbejde i vores land, nemlig dem, der passer på vores syge og vores gamle.
Så jeg er uenig i fremstillingen, og den er heldigvis heller ikke faktuelt korrekt.
Først og fremmest vil jeg gerne sige, at den humanitære situation i Gaza er katastrofal, og jeg berøres dybt af de mange civile ofre, selvfølgelig, især alle de børn, som enten er døde i det her, eller som er blevet lemlæstet eller såret som følge af den situation, der er.
Det gør ondt på os alle sammen.
Jeg mangler i spørgsmålet en fordømmelse af Hamas og terrorangrebet, men det håber jeg kan komme nu i opfølgningen.
Israel har ret til at forsvare sig selv, og jeg mener også, at Israel har en forpligtelse til at forsvare sin egen befolkning mod Hamas, men det er klart, at det skal ske inden for international lov, herunder den humanitære lov.
Og det er Israels forpligtelse at leve op til det, og det er det budskab, vi har sendt fra Danmarks side, og det er i øvrigt også det budskab, som kommer fra bl.a. EU.
Det lyder, som om vi er tilbage ved universitetsreformen, og den ser vi jo også forskelligt på.
Vi har lavet en universitetsreform, hvor der er nogle uddannelser, der bliver kortere, men til gengæld får de en bedre kvalitet og giver gode muligheder for, at man så senere i arbejdslivet kan vende tilbage.
Det tror jeg personligt er en mere moderne indretning af det fremtidige universitetssystem end det, vi har i dag, som i virkeligheden er lidt gammeldags på nogle områder.
Jeg tror, det er rigtigt, at der er seniorer, der godt kan arbejde mere.
Det gør mange jo allerede, og vi vil gerne i dialog med arbejdsmarkedets parter om, om vi kan gøre mere for at skabe et godt seniorarbejdsmarked.
Jeg tror så igen, at man skal huske, at det også for den gruppe er lidt mere nuanceret end som så.
Det er rigtigt, at der er nogle, der har høje friværdier og et godt helbred.
Jeg kender godt nok også mange seniorer, som har boet til leje et helt liv, og som ikke har en friværdi.
De har ikke en friværdi, og de har heller ikke et godt helbred.
De er måske nedslidte i kraft af deres arbejdsliv.
Så når vi taler om seniorer, er de jo lige så forskellige som alle andre.
Men essensen i det her må være, at i forhold til dem, der gerne vil blive ved med at være en del af arbejdsmarkedet og give noget videre, også til børn og unge, vil vi meget gerne være med til at se på, om vi kan gøre det endnu bedre.
Det kunne være, vi kunne gøre det i fællesskab.